[{"text_idx": "#000004", "text": "Venezuelaj migrantoj suferas minacon de elpelo el Brazilo"}, {"text_idx": "#000005", "text": "Meze de pandemio, militistoj anoncas ke migrantoj devas forlasi la komunumon \u201cKa \u0301Ubanoko\u201d g\u0302is la 28-a de oktobro. Foto: Bruno Mancinelle/Amazo\u0302nia Real."}, {"text_idx": "#000007", "text": "\u201cMi estas virino kun malmulta lakto kaj mi memoras, ke mi ne povis prepari mang\u0302aj\u0302on por mia novnaskita filo ene de la s\u0302irmejo. Mi petis permeson hejti akvon kaj tio estis rifuzita. Do mi eliris al strato je la 6-a matene, j\u0302us naskinta, por peti de homoj boligi akvon, por ke mia filo povu mang\u0302i.\u201d"}, {"text_idx": "#000008", "text": "La rememoro venas de Yidri Torrealba, venezuelanino kiu migris al Boa Vista, en la s\u0302tato Rorajmo, norda Brazilo, la 12-an de januaro 2018."}, {"text_idx": "#000009", "text": "Yidri kaj s\u0302ia filo log\u0302is dum monatoj en log\u0302loko donacita kadre de la operaco Bonveniga, ago kunordigita de la brazila armeo. Du jarojn poste, s\u0302i alfrontas alian obstaklon, kune kun c\u0302irkau\u0306 200 venezuelaj familioj. La 17-an de septembro, la armeo anoncis, ke ili devas forlasi la spacon kiun ili transformis en log\u0302ejon, kiu estis malnova distra klubo por s\u0302tatoficistoj, forlasita antau\u0306 pli ol dek jaroj, apartenanta al la registaro de Rorajmo."}, {"text_idx": "#000010", "text": "En septembro, la komunumo Ka'Ubanoko, vorto en la indig\u0302ena lingvo guaraa (Warao) kiu signifas \u201cmia dormspaco\u201d, estis informita de la brazila armeo pri tio, ke g\u0302i devus forlasi la lokon g\u0302is la 28-a de oktobro. Post kiam la log\u0302antoj rifuzis foriri meze de la pandemio KOVIM-19, la limdato plilongig\u0302is g\u0302is decembro."}, {"text_idx": "#000011", "text": "La operaco Bonveniga proponis dividi la komunumon, krei s\u0302irmejon por indig\u0302enaj homoj kaj transloki neindig\u0302enajn homojn en rifug\u0302ejojn administratajn de la armeo mem. Alia alternativo donita al la neindig\u0302ena komunumo estis transloki migrantojn al aliaj s\u0302tatoj de Brazilo, sub la pravigo, ke ili pli vers\u0302ajne trovos laboron tie."}, {"text_idx": "#000012", "text": "Dum la pandemio, c\u0302irkau\u0306 1500 migrantoj estis senditaj al aliaj urboj de Brazilo c\u0302iumonate, lau\u0306 datumoj de la S\u0302tatsekretario pri Laboro kaj Socia Bonfarto de Rorajmo (Setrabes). Limplanado, s\u0302irmado kaj integrado de migrantoj estas la kolonoj de la nuna militarigita administrado adoptita de la registaro de Jair Bolsonaro, kun subteno de agentejoj de UN kaj lokaj organizoj."}, {"text_idx": "#000013", "text": "La informo pri elpelo estis bus\u0302e anoncita al la log\u0302antoj de Ka'Ubanokode fare de la Operaco Bonveniga mem, akompanata de aliaj organizoj, inkluzive de la Alta Komisaro pri Rifug\u0302intoj de Unuig\u0302intaj Nacioj."}, {"text_idx": "#000014", "text": "Ka'Ubanoko diferencig\u0302as de aliaj spontaneaj okupoj, c\u0302ar g\u0302i estas interetna komunumo konsistanta el c\u0302irkau\u0306 160 familioj de neindig\u0302enaj venezuelaj migrantoj (kreoloj) kaj delokitaj indig\u0302enaj popoloj de la etnaj grupoj Warao, Pemon, En\u0303epa kaj Karin\u0303a (c\u0302irkau\u0306 132 familioj). Entute c\u0302irkau\u0306 900 homoj log\u0302as en la komunumo."}, {"text_idx": "#000016", "text": "En Boa Vista, dek grandaj spontaneaj okupoj formig\u0302is en malsamaj kvartaloj. Ok el ili jam estis malkonstruitaj. La 1274 homoj kiuj log\u0302is en ili translokig\u0302is al rifug\u0302ejoj, komencis ricevi provizoran helpon pri lupago au\u0306 estis senditaj al aliaj brazilaj s\u0302tatoj. Nur du restis aktivaj."}, {"text_idx": "#000019", "text": "Ricevinte la novaj\u0302ojn pri la ebla elpelo, la gvidantoj de Ka'Ubanoko preparis leteron senditan al la au\u0306toritatoj. La dokumento prezentas la formon de komunuma organizo, per komitatoj kaj kun dividado de taskoj, kaj klarigas, kial la migrantoj kontrau\u0306as la redistribuadon de log\u0302antoj en rifug\u0302ejoj."}, {"text_idx": "#000021", "text": "La komenca propono por translokig\u0302o de venezuelaj migrantoj estis disigi kreolojn kaj indianojn por eviti historiajn konfliktojn inter la grupoj. Tamen ili argumentas, ke kunekzistado en la okupado igis ilin s\u0302ang\u0302i c\u0302i tiun perspektivon. \u201cPost preskau\u0306 du jaroj da kunvivado, ni malkovris la gravecon superi historiajn konfliktojn, por ke ni kune konstruu pli bonan estontecon por niaj infanoj\u201d, la letero aldonas."}, {"text_idx": "#000022", "text": "Lau\u0306 datumoj de Operaco Bonveniga, el la 100 000 venezuelanoj de Rorajmo, 7000 log\u0302as en 13 rifug\u0302ejoj. La resto estas en luitaj domoj, surstrate, en amikaj / familiaj domoj au\u0306 log\u0302as tie, kie ili laboras. Nuntempe ekzistas tri specoj de rifug\u0302ejoj: por familio, unuopa kaj indig\u0302ena. La administrado de spacoj estas dividita: Civitaneca Ministerio kaj UNHCR respondecas pri akcepto kaj helpo, kaj la Armitaj Fortoj pri log\u0302istiko kaj sano. La venezuela migrado al Brazilo intensig\u0302is ekde 2014."}, {"text_idx": "#000026", "text": "Komence de septembro gvidantoj de la komunumo Ka\u2019Ubanoko aliris la Oficejon de la S\u0302tata Publika Defendanto por serc\u0302i proponojn, peti subtenon kaj socian protekton por familioj en risko de elpelo."}, {"text_idx": "#000027", "text": "\u201cTio, kion ni provos antau\u0306enigi, estas indig\u0302ena kulturo, kaj log\u0302ado venas kiel garantio de konservado de indig\u0302ena kulturo, c\u0302ar konservado de kulturo funkcias per komuna log\u0302ado\u201d klarigas la publika defendanto Natanael Ferreira."}, {"text_idx": "#000028", "text": "Leg\u0302o 14.010/20, efektivigita en junio c\u0302i-jare de la Senato, malpermesis la elpelon de luantoj g\u0302is la 30-a de oktobro 2020, pro la rekono de publika katastrofo pro la nova kronviruso. C\u0302i tiu leg\u0302o kovras urbajn nemoveblaj\u0302ojn (komercajn kaj log\u0302domajn), sed malfermas brec\u0302on por elpeloj de publikaj nemoveblaj\u0302oj."}, {"text_idx": "#000031", "text": "\u201cTio, kion ni volas, estas integrig\u0302i en brazila socio / ni volas esti au\u0306tonomaj, kaj ke ni havu la saman partoprenon kiel c\u0302iuj brazilanoj. Ni volas pagi elektron, akvon, ni volas rajtojn je domo, ni volas formalan edukadon por niaj infanoj, ni volas kontribui al la lando\u201d, diras Yidri Torrealba, graveda de ok monatoj je la momento de la intevjuado."}, {"text_idx": "#000034", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000035", "text": "Germinda Casupa\u0301, c\u0302ikita indig\u0302eno fronte al fajro kaj masklismo"}, {"text_idx": "#000037", "text": "Juna kuiristo en Bakuo transformis sian apartamenton en restoracion"}, {"text_idx": "#000039", "text": "Kiel banglades\u0302aj teolaboristoj povas travivi kun taga salajro de malpli ol du dolaroj?"}]